Għaddew aktar minn tliet snin u nofs mill-aħħar elezzjoni ġenerali 'l hawn, imma jidher ċar li Simon Busuttil u l-klikka ta' madwaru għadhom ma fehmu xejn mill-messaġġ ċar li bagħtitilhom il-maġġoranza kbira tal-poplu Malti u Għawdxi. Dan minkejja li l-messaġġ kien spjegat lilhom minn dawk li qabduhom jagħmlulhom rapport u jgħidulhom għaliex il-poplu kien tahom it-tkaxkira li kien tahom. M'hemm l-ebda dubju li r-raġuni ewlenija li wasslet għar-riżultat li kellna fl-aħħar elezzjoni ġenerali, kienet li l-poplu ried jagħtihom lezzjoni għax kien iddejjaq bil-kbir bl-arroganza sfrenata li kienet ħakmet lill-Partit Nazzjonalista fil-gvern. Arroganza li kienet mifruxa minn fuq sa isfel. Illum, jidher ċar li Simon Busuttil u sħabu, ma tgħallmu xejn minn din il-lezzjoni għax l-arroganza għadha tispikka fihom. Se nsemmi biss ftit eżempji riċenti. Dan l-aħħar, id-Deputat Nazzjonalista Jason Azzopardi akkuża lill-Ministru Owen Bonnici li gideb lill-Parlament dwar il-ħlas li qiegħed jingħata lil Henley and Partners, il-kumpanija li qiegħda tieħu ħsieb l-iskema ta' ċittadinanza b'investiment. Akkuża serja. U għax hija akkuża serja, il-Ministru Owen Bonnici qajjem każ ta' ksur ta' privileġġ. Fir-ruling tiegħu, l-Ispeaker Anġlu Farrugia qal lil Jason Azzopardi biex jirtira l-akkuża, inkella ma jkollux triq oħra, għajr li jieħu passi ulterjuri. Tafu x'kienet it-tweġiba ta' Jason Azzopardi lill-Ispeaker: "Forget it". Arroganza fl-aqwa tagħha fl-ogħla istituzzjoni tal-pajjiż. Il-Parlament. Kellna wkoll każ ieħor din il-ġimgħa ta' arroganza fl-aqwa tagħha fil-Parlament proprju meta l-Kap tal-Oppożizzjoni Simon Busuttil, akkuża lill-Ministru għall-Edukazzjoni u x-Xogħol, Evarist Bartolo li kien qiegħed jiżgwida lill-Parlament, u dan sempliċiment għax Simon Busuttil ippretenda – bl-akbar arroganza – li Evarist Bartolo jagħtih it-tweġibiet li ried jisma' hu. Għal dawk li forsi ma jafux, kien hemm diskussjoni, (jew aħjar ngħid mistoqsija u tweġiba) dwar l-iskema ta' xogħol fil-komunità li n-Nazzjonalisti u l-forċini tagħhom ippruvaw jagħmlu kapital minnha għax it-tmexxija ta' din l-iskema ingħatat f'idejn il-General Workers' Union wara sejħa għall-offerti. Jiġifieri bl-aktar mod apert u trasparenti. Il-Ministru Evarist Bartolo qabbel l-iskema ma' skema simili ta' Gvern Nazzjonalista, imma Simon Busuttil ma riedx jisma' paraguni. Għax bl-iskema tal-Gvern Nazzjonalista, il-ħaddiema kienu jieħdu d-dar 75% tal-paga minima, u bl-iskema preżenti, il-ħaddiema qegħdin jingħataw il-paga minima, kif ukoll il-benefiċċji li għandhom ħaddiema oħrajn, bħall-bonus, leave, sick leave u l-bqija. Simon Busuttil, ladarba dak li kien qiegħed jgħid Evarist Bartolo ma kienx idoqq għal widnejh, bl-akbar arroganza, akkuża lil Evarist Bartolo li kien qiegħed jiżgwida lill-Kamra. M'għandi l-ebda dubju li fil-Partit Nazzjonalista hemm nies ġenwini li mhuma jieħdu gost xejn b'din l-arroganza min-naħa ta' Simon Busuttil u l-klikka tiegħu fit-tmexxija tal-partit. Mhumiex jieħdu gost għax konvinti li din l-attitudni se tkompli ddaħħal lill-Partit Nazzjonalista fi sqaq. Mhumiex jieħdu gost, għax konvinti li l-maġġoranza tal-Maltin u l-Għawdxin, qegħdin jirrealizzaw li Simon Busuttil u l-klikka tiegħu fit-tmexxija tal-partit qegħdin jirrikorru għal din l-arroganza esaġerata, għas-semplici raġuni li mhumiex kapaci joffru alternattiva għall-Gvern preżenti. Mhumiex jieħdu gost, għax konvinti li din l-arroganza anke lill-aktar partitarji akkaniti qiegħda ddejjaq. Tant li meta Simon Busuttil u l-klikka tiegħu fit-tmexxija sejħulhom għal rally spontanju wara li l-Qorti ddeċidiet li żżidilhom żewġ siġġijiet fil-Parlament, is-sejħa waqgħet fuq widnejn torox.